|  |
| --- |
| **Vejledning til skabelonen**  Formål:  Disse betingelser anvendes til små indkøb. Små indkøb definerer vi i denne forbindelse som indkøb af en lav værdi (fx oplægsholder til temadag, løbetrøjer, bord- og bænkesæt til gården m.m.) uden nogen særlig risiko forbundet.  Dette dokument anvendes, som det er, og der kan således ikke ændres i dokumentet. Såfremt der er behov for at fravige eller præcisere betingelserne, anvendes ”Aftale til små indkøb”.  Vejledning til brug af skabelonen:  Denne grå tekstboks indeholder vejledningstekst og skal slettes inden dokumentet anvendes  Opdateret d. 26. november 2019. |

# **STANDARDBETINGELSER**

## Senest opdateret d. 26. november 2019.

1. **Generelle bestemmelser**

Varer og tjenesteydelser, der leveres i henhold til disse standardbetingelser, skal have en kvalitet, der svarer til almindelig god kvalitet inden for branchen, og herunder er egnet til og har en holdbarhed, som modsvarer den af kunden forudsatte brug. Det leverede skal være fri for mangler og ejendomsforbehold el. lign. Det leverede må ikke krænke tredjemands rettigheder, og det leverede skal overholde al gældende lovgivning.

Disse standardbetingelser reguleres af dansk ret, og enhver tvist herom afgøres ved kundens hjemting.

Uanset hvad der måtte følge af leverandørens eventuelle egne betingelser eller standardvilkår, finder sådanne ikke anvendelse på leverancer i henhold til disse standardbetingelser. Dette gælder, uanset om leverandørens betingelser eller standardvilkår måtte være påtrykt en ordrebekræftelse eller andet.

Fravigelser fra disse standardbetingelser er kun gældende, hvis de er udtrykkeligt og skriftligt aftalt mellem kunden og leverandøren.

1. **Leveringsvilkår**

Leveringsstedet er kundens adresse, medmindre andet sted udtrykkeligt er aftalt.

Levering skal ske inden almindelig forretningstid og på tidspunktet angivet af kunden.

1. **Pris**

Prisen reguleres ikke som følge af ændringer af skatter og afgifter mv.

Prisen er ekskl. moms, men inklusive levering og alle former for gebyrer, afgifter, udlæg, rejseomkostninger, mangfoldiggørelse, service, support, emballage, kontorholdsudgifter mv.

1. **Fakturering**

Fakturering kan ske efter levering. Der kan ikke ske forudbetaling.

Fakturering skal ske elektronisk under overholdelse af den til enhver tid gældende lovgivning om offentlige betalinger mv.

1. **Betalingsbetingelser**

Det fakturerede beløb forfalder til betaling 30 dage efter elektronisk afsendelse af fyldestgørende faktura.

1. **Arbejdsklausul**

For levering af tjenesteydelser og/eller varer fremstillet i særlig produktion for kunden gælder nedenstående arbejdsklausul.

Leverandøren skal sikre, at medarbejdere hos leverandøren og eventuelle underleverandører, som medvirker til at opfylde kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område. Ved ”medvirker til at opfylde kontrakten” forstås arbejde udført i Danmark med henblik på opfyldelse af kontrakten.

Leverandøren skal sikre, at medarbejdere hos leverandøren og eventuelle underleverandører, som medvirker til at opfylde kontrakten, bliver oplyst om de vilkår, der fremgår af arbejdsklausulen.

Kunden kan til enhver tid udbede sig relevant dokumentation for, at løn- og arbejdsvilkår for medarbejderne lever op til de forpligtelser, som arbejdsklausulen fastsætter.

Kunden kan kræve, at leverandøren, efter skriftligt påkrav herom, inden for 10 arbejdsdage fremskaffer relevant dokumentation, såsom løn- og timesedler, lønregnskab og ansættelseskontrakter fra såvel egne som eventuelle underleverandørers arbejdstagere.

Kunden kan til brug for sin vurdering af, om leverandøren eller underleverandører har overholdt arbejdsklausulen, søge rådgivning hos relevante arbejdsgiver- og/eller arbejdstagerorganisationer.

Overholder leverandøren ikke arbejdsklausulen, foreligger der en mangel, og leverandøren er forpligtet til straks efter kundens påkrav herom at foretage afhjælpning, således at de ansatte fuldt ud kompenseres for de mindre gunstige vilkår og manglende rettigheder, som leverandøren eller dennes eventuelle underleverandører har budt de ansatte i forbindelse med udførelse af leverancen.

1. **Erstatningsansvar**

Parterne er erstatningsansvarlige efter dansk rets almindelige regler. Hverken kunden eller leverandøren kan i relation til aftaler indgået på disse standardbetingelser ifalde ansvar for modpartens driftstab, avancetab eller andet indirekte tab.

1. **Opsigelse**

Aftaler indgået på baggrund af disse standardbetingelser kan opsiges med én uges varsel af både kunden og leverandøren.